ହାସ୍ୟ ଅଭିନେତାରୁ ମୁଖ୍ୟମନ୍ତ୍ରୀ: ମାତ୍ର ୧୦ ବର୍ଷ ମଧ୍ୟରେ ବଦଳିଗଲା ସବୁକିଛି
ଚଣ୍ଡିଗଡ,୧୦।୩: ଆଜି ୫ ରାଜ୍ୟର ବିଧାନସଭା ନିର୍ବାଚନ ଫଳାଫଳ ବାହାରିବାକୁ ଯାଉଛି। ପ୍ରାରମ୍ଭିକ ଟ୍ରେଣ୍ଡ୍ ଅନୁଯାୟୀ, ଆମ ଆଦମୀ ପାର୍ଟି ପଞ୍ଜାବରେ ଇତିହାସ ସୃଷ୍ଟି କରିବାକୁ ଯାଉଛି। ଟ୍ରେଣ୍ଡରେ, ଆମ ଆଦମୀ ପାର୍ଟି ସଂଖ୍ୟାଗରିଷ୍ଠତା ଅତିକ୍ରମ କରିଛି। ଫଳରେ ଘୋଷଣା ମୁତାବକ, ଦଳର ସାଙ୍ଗରୁର ଏମ୍ପି ଭଗଓ୍ବନ୍ତ ମାନ ପଞ୍ଜାବର ମୁଖ୍ୟମନ୍ତ୍ରୀ ହେବାକୁ ଯାଉଛନ୍ତି। ବୃତ୍ତିରେ ହାସ୍ୟ ଅଭିନେତା ଥିବା ଭଗଓ୍ବନ୍ତ ୨୦୧୧ରେ ରାଜନୀତିରେ ପ୍ରବେଶ କରିଥିଲେ। ଏହା ପରେ ସେ ସାଙ୍ଗରୁରୁ ଦୁଇଥର ଲୋକ ସଭା ନିର୍ବାଚନରେ ଜିତିଛନ୍ତି।  
ଭଗଓ୍ବନ୍ତ ୨୦୧୪ ଏବଂ ୨୦୧୯ ରେ ଆମ ଆଦମୀ ପାର୍ଟିରୁ ଲୋକ ସଭା ନିର୍ବାଚନରେ ଜିତିଛନ୍ତି। ସେ ଜୁଗ୍ନୁ ନାମରେ ମଧ୍ୟ ଜଣାଶୁଣା। ସେ ଜଣେ ପ୍ରସିଦ୍ଧ ପଞ୍ଜାବୀ ହାସ୍ୟ ଅଭିନେତା ମଧ୍ୟ। ପ୍ରସିଦ୍ଧ ହାସ୍ୟ ଅଭିନେତା କପିଲ ଶର୍ମାଙ୍କ ସହ ଟିଭି ଶୋ ‘ଦି ଗ୍ରେଟ ଇଣ୍ଡିଆନ ଲାଫ୍ଟର ଚ୍ୟାଲେଞ୍ଜ’ରେ ମଧ୍ୟ ଭାଗ ନେଇଥିଲେ। ସେ ୧୭ ଅକ୍ଟୋବର ୧୯୭୩ରେ ପଞ୍ଜାବର ସାଙ୍ଗରୁର ଜିଲାର ସାଟୋଜ ଗ୍ରାମରେ ଜନ୍ମଗ୍ରହଣ କରିଥିଲେ। ସେ ଦ୍ୱାଦଶ ଶ୍ରେଣୀ ପାସ କରିଛନ୍ତି। ୧୯୯୨ ମସିହାରେ, ସେ ବି.କମ କରିବା ପାଇଁ ଶହିଦ ଉଧମ ସିଂ ସରକାରୀ କଲେଜରେ ଆଡମିଶନ କରିଥିଲେ କିନ୍ତୁ ଅଧ୍ୟୟନ ସମାପ୍ତ କରିଥିଲେ। ସେ ଇନ୍ଦରପ୍ରୀତ କୌରଙ୍କୁ ବିବାହ କରିଛନ୍ତି। ଏମ୍ପି ହେବାର ଏକ ବର୍ଷ ପରେ ଭଗଓ୍ବନ୍ତ ସ୍ତ୍ରୀଙ୍କଠାରୁ ଅଲଗା ହୋଇଥିଲେ। ସେମାନଙ୍କର ଦୁଇଟି ସନ୍ତାନ ମଧ୍ୟ ଅଛନ୍ତି।  
ତାଙ୍କର ରାଜନୈତିକ ଯାତ୍ରା ବିଷୟରେ କହିବାକୁ ଗଲେ ଭଗଓ୍ବନ୍ତ ଆରମ୍ଭରୁ ଆମ ଆଦମୀ ପାର୍ଟିର ଅଂଶ ହୋଇ ନ ଥିଲେ। ବରଂ ମନପ୍ରୀତ ସିଂ ବାଦଲଙ୍କ ଦଳ ପଞ୍ଜାବ ପିପୁଲ୍ସ ପାର୍ଟିରୁ ସେ ନିଜର ରାଜନୈତିକ ଇନିଂସ ଆରମ୍ଭ କରିଥିଲେ। ସେ ୨୦୧୨ରେ ଲହରା ବିଧାନସଭା ଆସନରୁ ନିର୍ବାଚନ ଲଢିଥିଲେ, କିନ୍ତୁ ବିଫଳ ହୋଇଥିଲେ। ଏହା ପରେ ମନପ୍ରୀତ କଂଗ୍ରେସରେ ଯୋଗ ଦେଇଥିଲେ ଏବଂ ଭଗଓ୍ବନ୍ତ ଆମ ଆଦମୀ ପାର୍ଟିରେ ଯୋଗ ଦେଇଥିଲେ।  
୨୦୧୪ ରେ ଭଗଓ୍ବନ୍ତ ଆମ ଆଦମୀ ପାର୍ଟିରେ ଯୋଗ ଦେଇଥିଲେ ଏବଂ ଆମ ଆଦମୀ ପାର୍ଟି ଟିକେଟରେ ସାଙ୍ଗରୁର ଲୋକ ସଭା ଆସନରୁ ନିର୍ବାଚନରେ ଜିତିଥିଲେ। ଏଠାରେ ସେ ଦୁଇ ଲକ୍ଷରୁ ଅଧିକ ଭୋଟରେ ଜିତିଥିଲେ।